Diari Oficial de la Generalitat Valenciana


Sumari del DOGV 9866, del 07-06-2024 (2024/5248)

RESOLUCIÓ de 24 de maig de 2024, del director general de Labora Servei Valencià d'Ocupació i Formació, per la qual s'aprova la convocatòria per a la concessió de beques i ajudes per a les persones treballadores desocupades que participen en accions formatives finançades en el marc de l'oferta formativa de Labora Servei Valencià d'Ocupació i Formació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9866

Data del DOGV
:   07-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5248


Data del document
:   24-05-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació
    * Labora Servei Valencià d'Ocupació i Formació

RESOLUCIÓ de 24 de maig de 2024, del director general de Labora Servei Valencià d'Ocupació i Formació, per la qual s'aprova la convocatòria per a la concessió de beques i ajudes per a les persones treballadores desocupades que participen en accions formatives finançades en el marc de l'oferta formativa de Labora Servei Valencià d'Ocupació i Formació. [2024/5248]  
La Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral, ha sigut desplegada pel Reial decret 694/2017, de 3 de juliol.  
La Llei 30/2015 mencionada preveu, en l'article 6.5, que la concessió directa de subvencions s'aplique a les beques, les ajudes de transport, la manutenció i l'allotjament, i a les ajudes que permeten conciliar l'assistència a la formació amb la cura de fills menors de 12 anys o familiars dependents que es concedisquen a les persones desocupades que participen en les accions formatives.  
El Reial decret 694/2017, de 3 de juliol, pel qual es desplega la Llei 30/2015, de 9 de setembre, que recull esta previsió, assenyala en l'article 25, referit a les ajudes i beques, que els treballadors i treballadores desocupats que participen en les accions formatives regulades en el capítol IV podran percebre ajudes en concepte de transport, manutenció i allotjament, així com ajudes que permeten conciliar l'assistència a la formació amb la cura de fills menors de 12 anys o de familiars dependents, en la quantia i condicions que es determinen mitjançant l'orde del titular del Ministeri d'Ocupació i Seguretat Social. A més de les ajudes anteriors, l'orde ministerial mencionada pot preveure, excepcionalment, la concessió de beques a determinats col·lectius de desocupats. En tot cas, es preveu la concessió de beques per a persones amb discapacitat. Afig este article que les ajudes i beques previstes s'atorgaran en règim de concessió directa, de conformitat amb el que establix l'article 6.5.d), de la Llei 30/2015, de 9 de setembre.   
  
L'Orde TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral, en relació amb l'oferta formativa de les administracions competents i el seu finançament, i s'establixen les bases reguladores per a la concessió de subvencions públiques destinades al seu finançament, regula les beques i ajudes que poden percebre les persones treballadores desocupades que participen en els programes de formació per a l'ocupació previstos en esta en els articles 20 a 23.  
Segons la nova distribució de competències en matèria de formació professional per a l'ocupació, en l'àmbit del Ministeri d'Educació i Formació Professional, el 5 d'octubre de 2022 es va publicar l'Orde EFP/942/2022, de 23 de setembre, per la qual es regula l'oferta formativa del sistema de formació professional en l'àmbit laboral vinculada al Catàleg nacional de qualificacions professionals i efectuada per les administracions competents, i s'establixen bases reguladores, així com les condicions per al seu finançament.   
L'Orde EFP/942/2022 regula les beques i ajudes que poden percebre les persones treballadores desocupades que participen en els programes de formació per a l'ocupació de caràcter certificable, previstos en esta en els articles 22 a 25.  
En les dos ordes s'indica que la gestió i l'abonament d'estes beques i ajudes correspon als òrgans competents de les comunitats autònomes, segons els seus respectius àmbits, i que la concessió es realitzarà de manera directa, segons el que establix l'article 6.5.d) de la Llei 30/2015, de 9 de setembre. Així mateix, s'assenyala que l'àmbit d'aplicació de l'orde s'estén a tot el territori nacional, sense perjuí de les competències d'execució i d'autoorganització que tenen reconegudes les comunitats autònomes.  
Per altra banda, la Llei 1/2015, de 6 de febrer, de la Generalitat, d'hisenda pública, del sector públic instrumental, assenyala en l'article 168 que, d'acord amb el que preveu l'article 22.2 de la Llei 38/2003, de 17 de novembre, es podran concedir, de manera directa, entre altres, les subvencions l'atorgament o la quantia de les quals estiga imposat a l'Administració per una norma de rang legal, que seguiran el procediment de concessió que els resulte aplicable d'acord amb la seua pròpia normativa.  
La concessió de les beques i ajudes per a l'alumnat desocupat dels cursos de formació professional per a l'ocupació ha d'estar vinculada a la participació en estos. Sempre que estes persones complisquen els requisits establits en el programa corresponent, la concessió de les beques i ajudes s'ha de produir de manera immediata, sense que calga la concurrència amb altres persones beneficiàries, perquè tot l'alumnat desocupat té, en principi, pel simple fet de ser-ho, dret a percebre-la.  
  
Pel que fa al finançament de les beques i ajudes a l'alumnat desocupat, el Reial decret 2/2020, de 12 de gener, pel qual es reestructuren els departaments ministerials, va establir una distribució de competències sobre la formació professional per a l'ocupació que va afectar el Ministeri d'Educació i Formació Professional i el Ministeri de Treball i Economia Social.  
Així, d'acord amb l'article 2, apartat h, del Reial decret 1383/2008, d'1 d'agost, pel qual s'aprova l'estructura orgànica i de participació institucional del Servici Públic d'Ocupació Estatal, s'atribuïx al SEPE la competència per a «gestionar els programes d'ocupació i formació professional per a l'ocupació, que li corresponguen normativament i estiguen consignats en el seu pressupost de gastos. Quant a la formació per a l'ocupació, serà competència del Ministeri de Treball i Economia Social la formació dirigida a l'Administració pública, la formació en alternança, la formació amb compromís de contractació, la formació corresponent al fons de reserva, la que estiga lligada al diàleg social i la negociació col·lectiva i la formació programada en les empreses per a la millora de les competències, així com les convocatòries de formació d'oferta per a persones ocupades quan estes accions formatives no estiguen lligades als certificats de professionalitat i estiguen vinculades al Catàleg d'accions formatives del Servici Públic d'Ocupació Estatal», i d'acord amb l'article 5, apartat a, del Reial decret 498/2020, de 28 d'abril, pel qual es desenvolupa l'estructura orgànica bàsica del Ministeri d'Educació i Formació Professional, s'atribuïx a l'MEFP, concretament a la Secretaria General de Formació Professional: «L'ordenació, el desenvolupament, l'avaluació, la gestió i la innovació de la formació professional en el sistema educatiu i per a l'ocupació, i, en concret, respecte d'esta última, la formació professional de desocupats i la formació professional d'ocupats, incloent-hi les convocatòries nacionals, quan estes responguen a formació vinculada als certificats de professionalitat, inclosa la formació professional dual de l'àmbit educatiu. Així mateix, li correspon establir i actualitzar els títols de formació professional, els cursos d'especialització i els certificats de professionalitat.»  
  
D'acord amb esta distribució de competències en l'àmbit estatal, el finançament de les beques i ajudes es realitzarà de conformitat amb la distribució territorial de fons de l'Estat a les comunitats autònomes acordada en el si de la Conferència Sectorial d'Ocupació i Assumptes Laborals per a les beques i ajudes de l'alumnat desocupat que participe en accions formatives no dirigides a l'obtenció de certificats professionals i de la Conferència Sectorial del Sistema de Qualificacions i Formació Professional per a l'Ocupació per a l'alumnat desocupat que participe en accions certificables.  
En virtut del que s'ha exposat, i d'acord amb el que preveu l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Secretaria Autonòmica d'Ocupació i Direcció General de Labora Servei Valencià d'Ocupació i Formació procedix a dictar la resolució d'aprovació amb càrrec a l'exercici pressupostari 2024 de la convocatòria per a la concessió de beques i ajudes per a les persones treballadores desocupades que participen en accions formatives finançades en el marc de l'oferta formativa de Labora Servei Valencià d'Ocupació i Formació, conforme el Consell Valencià de Formació Professional, resolc:  
  
  
Primer. Objectiu i indicació de les bases reguladores  
La present resolució té per objecte establir en l'àmbit de la Comunitat Valenciana els aspectes corresponents a la sol·licitud, la tramitació i el pagament de les ajudes destinades a les persones treballadores desocupades que participen en accions formatives finançades per Labora Servei Valencià d'Ocupació i Formació, de conformitat amb el que es preveu en les bases reguladores d'estes ajudes, recollides en l'Orde TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, reguladora del sistema de formació professional per a l'ocupació en l'àmbit laboral, en relació amb l'oferta formativa de les administracions competents i el seu finançament, i s'establixen les bases reguladores per a la concessió de subvencions públiques destinades al seu finançament, i l'Orde EFP/942/2022, de 23 de setembre, per la qual es regula l'oferta formativa del sistema de formació professional en l'àmbit laboral vinculada al Catàleg nacional de qualificacions professionals efectuada per les administracions competents, s'establixen les bases reguladores, així com les condicions per al seu finançament.  
  
  
Segon. Finançament i import de la convocatòria  
En la Llei de pressupostos de la Generalitat per a l'exercici 2024, dins del programa 322C02, Formació i qualificació professional, s'hi inclou la línia de subvenció S0782, dirigida a abonar les ajudes per a l'alumnat que assistix als cursos de formació corresponents a la convocatòria per a la realització d'accions formatives dirigides, prioritàriament, a persones desocupades i la formació amb compromís de contractació amb càrrec a l'exercici pressupostari 2024, amb una dotació de 5.000.000,00 d'euros.  
Amb càrrec a la línia de subvenció S0782 del capítol IV del subprograma 322C02 , del pressupost de Labora Servei Valencià d'Ocupació i Formació per a l'exercici 2024, es destina un import global màxim de 4.900.000 euros per a atendre les sol·licituds d'ajudes i beques efectuades per l'alumnat desocupat a l'empara d'esta convocatòria, que es finançaran:  
- Amb fons finalistes del Ministeri de Treball i Economia Social per a atendre les sol·licituds de beques i ajudes a l'alumnat desocupat que participe en la formació vinculada al Catàleg d'especialitats formatives de l'àmbit laboral i no dirigides a l'obtenció de certificats professionals i la formació amb compromís de contractació per un import de 975.000,00 euros.   
- Amb fons del Ministeri d'Educació, Formació Professional i Esports, per a atendre les sol·licituds de les beques i ajudes per a l'alumnat desocupat que participe en la formació vinculada al desenvolupament de les accions formatives en l'àmbit de la formació professional per a l'ocupació vinculada al Catàleg nacional de qualificacions professionals i dirigida a l'obtenció de certificats professionals per un import de 3.925.000,00 euros.  
Les ajudes i beques que es regulen en esta resolució són compatibles amb el mercat interior, d'acord amb l'article 107, apartat 1, del Tractat de funcionament de la Unió Europea, i queden dispensades de l'obligació de notificació establida en l'article 108, apartat 3, del Tractat, i de comunicar d'acord amb el que preveu l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reunixen tots els requisits de l'article 107.1 mencionat, perquè no suposen cap avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
Tercer. Persones beneficiàries   
Seran persones beneficiàries de les ajudes i beques regulades en la present resolució l'alumnat desocupat que participe en accions formatives la data de finalització de les quals siga posterior al 31 d'octubre de 2023 i anterior a l'1 de novembre de 2024, finançades per Labora Servei Valencià d'Ocupació i Formació, desenvolupades per entitats a l'empara de les convocatòries de concessió de subvencions per a la realització d'accions formatives dirigides prioritàriament a persones desocupades i la formació amb compromís de contractació i en centres propis de formació de Labora, centres integrats públics de Formació Professional de la Generalitat i instituts d'Educació Secundària de la Comunitat Valenciana.  
Les persones que participen en accions formatives amb càrrec a l'exercici 2024, la finalització de les quals siga posterior a l'1 de novembre de 2024, podran participar en la pròxima convocatòria.  
  
Quart. Tipologia i quantia de les ajudes  
1. Beca per discapacitat. Podran percebre la beca que es preveu en l'article 20 de l'Orde TMS/368/2019, de 28 de març, i en l'article 22 de l'Orde EFP/942/2022, de 23 de setembre, les persones desocupades amb discapacitat. Són persones amb discapacitat les que tinguen una discapacitat reconeguda en un grau igual o superior al 33 %, així com persones pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o de gran invalidesa, i pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat. Esta beca tindrà una quantia de 6,40 euros per dia realment assistit.  
2. Ajudes de transport, manutenció i allotjament. Les persones treballadores desocupades que participen en les accions formatives mencionades en el resolc anterior podran percebre ajudes en concepte de transport, manutenció i allotjament. En este sentit, serà requisit haver completat i superat l'acció formativa, excepte en els casos d'alumnes amb paràlisi cerebral, amb trastorn de salut mental, amb discapacitat intel·lectual o amb trastorn de l'espectre de l'autisme, amb un grau de discapacitat reconegut igual o superior al 33 %; així com alumnat amb discapacitat física o sensorial amb un grau de discapacitat reconegut igual o superior al 65 %, en els quals no s'exigirà este requisit.  
  
Estos supòsits en els quals no serà necessari haver superat els mòduls de l'especialitat per a percebre les ajudes s'acreditaran mitjançant el dictamen tècnic facultatiu que acompanya la resolució del grau de discapacitat, així com la resolució de reconeixement de la pensió per incapacitat permanent, si és el cas.   
Les quanties i condicions de les ajudes seran les següents:  
a) Ajuda en concepte de transport: 0,19 euros per quilòmetre, amb el límit de 20 € per dia realment assistit. Esta ajuda requerirà que el centre d'impartició de l'acció formativa o del mòdul de pràctiques professionals no laborals es trobe a més de 6 quilòmetres del domicili de la persona que participa.  
b) Ajuda en concepte de manutenció: si l'assistència al curs, en horari de matí i vesprada, requerix un desplaçament d'almenys 50 quilòmetres, l'ajuda ascendirà a 9,70 € per dia realment assistit.  
c) Ajuda en concepte d'allotjament i manutenció: si l'assistència al curs, en horari de matí i vesprada, requerix un desplaçament d'almenys 100 quilòmetres, l'ajuda ascendirà a 66,90 euros per dia lectiu realment assistit.  
A l'efecte del càlcul de les ajudes que preveu este apartat, la distància es determinarà mitjançant la informació disponible en un servici web d'accés lliure, obert i gratuït que, amb base cartogràfica i de satèl·lit, permeta determinar la distància prenent com a referència la ubicació del domicili habitual de la persona participant i la de l'establiment on s'impartisca la formació. S'entendrà per domicili habitual de l'alumnat el que conste com a domicili de residència en la seua demanda d'ocupació.   
  
3. Ajudes en concepte de la participació de dones víctimes de violència de gènere en les accions formatives. Durant el temps de participació en una acció formativa, la dona tindrà dret a percebre una beca per assistència de 10 euros per dia lectiu realment assistit fins a la finalització del curs.  
4. Quan hi haja compatibilitat horària i se simultaniegen cursos de formació sense que se superen les 40 hores setmanals, en cas de tindre dret a les ajudes de transport, manutenció i allotjament, estes es percebran únicament per a un dels cursos que se simultaniegen, llevat que s'acredite que realment es realitza un desplaçament per a assistir a cada curs des del domicili habitual a l'establiment formatiu.  
  
Quint. Règim de les ajudes  
1. El dret a les ajudes es generarà indistintament per l'assistència a l'acció formativa en el centre de formació o a conseqüència de la realització del mòdul de pràctiques professionals no laborals o pràctiques en centres de treball.  
2. Les ajudes s'ajustaran al règim següent:  
a) Les ajudes per discapacitat i en concepte de participació de dones víctimes de violència de gènere són compatibles amb qualsevol altra.  
  
b) L'ajuda en concepte de transport és compatible amb qualsevol altra; no obstant això, quan concórrega amb l'ajuda en concepte d'allotjament i manutenció, l'ajuda serà pels desplaçaments inicial i final.  
  
c) L'ajuda en concepte d'allotjament i manutenció requerirà l'aportació de la factura de l'hostalatge o qualsevol altre mitjà documental acreditatiu.  
d) Les ajudes en concepte de manutenció i en concepte d'allotjament i manutenció són incompatibles entre si.  
3. La quantia de l'ajuda es determinarà en funció dels dies d'assistència real, amb la verificació prèvia que es complixen els requisits establits, a la vista de la documentació justificativa presentada.  
4. La situació de l'alumnat en el moment d'incorporar-se a l'acció formativa serà la que es tinga en compte per a verificar el compliment dels requisits. S'entendrà com a persona treballadora desocupada aquella que, en el dia d'incorporar-se al curs, figure registrada en un servici públic d'ocupació com a demandant d'ocupació en situació laboral de no ocupada; en cas contrari, no es tindrà dret a les beques i ajudes. S'interromprà el dret a la percepció de la beca o l'ajuda si la persona deixa de tindre la condició de desocupada, i es reprendrà de nou en recuperar esta condició.   
Es tindrà dret a percebre ajudes i/o beca pels dies realment assistits, encara que no s'haja completat l'acció formativa, sempre que concórreguen la resta de les condicions exigides, quan concórreguen algun dels supòsits següents:  
- Suspensió cautelar de l'acció formativa iniciada per causa no imputable als participants degudament acordada pel servici territorial.  
  
- Finalització anticipada de l'acció formativa derivada de la pèrdua del dret al cobrament de la subvenció per part de l'entitat beneficiària.  
  
- Quan es tracte d'alumnat que, en el moment de fer el mòdul de pràctiques professionals no laborals o pràctiques en els centres de treball, no tinguen la preparació suficient, apreciada, de manera excepcional, pel personal tècnic de formació i autoritzada per part de la direcció del servici territorial corresponent.  
- Si, amb motiu de la seua contractació o inserció laboral acreditada, fora baixa en les accions formatives.  
- L'alumnat que no haja pogut completar l'acció formativa per estar en situació d'incapacitat temporal acreditada.  
- L'alumnat que s'haja incorporat a les accions formatives una vegada iniciades, sempre que concórreguen la resta de les condicions exigides.  
  
Sext. Lloc i termini de presentació de sol·licituds  
1. D'acord amb el que preveu l'article 14 de la Llei 39/2015, d'1 d'octubre, del procediment administratiu comú de les administracions públiques, a l'efecte de presentar la sol·licitud o la documentació que ha d'acompanyar-la, justificativa de l'ajuda, o qualsevol altra relacionada amb esta convocatòria, les persones físiques podran triar en tot moment si es comuniquen amb les administracions públiques per a l'exercici dels seus drets i obligacions per mitjans electrònics o no. El mitjà triat per la persona per a comunicar-se amb les administracions públiques el podrà modificar en qualsevol moment.  
  
2. Preferentment, les sol·licituds es presentaran de manera telemàtica. Per a realitzar la presentació telemàtica de les sol·licituds, es farà en la seu electrònica de la Generalitat (https://sede.gva.es/va/), mitjançant el procediment habilitat a este efecte denominat «Sol·licitud per a la concessió de beques i ajudes per a les persones treballadores desocupades que participen en accions formatives finançades en el marc de l'oferta formativa de Labora - Servici Valencià d'Ocupació i Formació», En la pàgina web de Labora (www.labora.gva.es/va/ajudes-de-formacio/2024) estarà disponible la informació sobre la convocatòria i s'habilitarà un accés a la seu electrònica per a formular la sol·licitud.  
  
Per a fer-ho, caldrà disposar de firma electrònica admesa per la seu electrònica de la Generalitat (https://sede.gva.es/va).   
Les sol·licituds també es podran presentar en model normalitzat, juntament amb la documentació específica, en les direccions territorials competents en la matèria de formació professional per a l'ocupació, sense perjuí de poder presentar-la en els altres llocs previstos en la normativa vigent en matèria de procediment administratiu comú de les administracions públiques.  
3. Les persones beneficiàries que participen en les accions formatives d'acord amb el que s'establix en el resolc tercer, hauran de presentar les sol·licituds en els terminis següents:  
a) Per a l'alumnat que participe en accions formatives que hagen finalitzat amb anterioritat a la data de publicació d'esta resolució, el termini de presentació de sol·licituds serà d'1 mes comptat a partir de l'endemà de la publicació d'esta resolució en el DOGV.  
b) Per a l'alumnat que participe en accions formatives que finalitzen en data posterior a la publicació d'esta resolució, el termini de presentació de sol·licituds comprendrà des de la data d'inici de l'acció formativa fins a un mes posterior a la seua finalització.  
  
Sèptim. Documentació que cal adjuntar a la sol·licitud  
Les sol·licituds s'han de presentar acompanyades de la documentació següent:  
a) Documentació acreditativa de la condició personal en virtut de la qual se sol·licita l'ajuda:  
- En el cas d'alumnat amb discapacitat:  
En la tramitació telemàtica de la sol·licitud de la subvenció o la presentació de la sol·licitud en model normalitzat, la persona sol·licitant podrà triar l'autorització mitjançant la qual es dona consentiment perquè l'òrgan concedent obtinga, de manera telemàtica, el certificat oficial de l'òrgan administratiu competent amb el reconeixement del grau de discapacitat igual o superior al 33 %, en els termes establits per la Llei orgànica 3/2018, de 5 de desembre, de protecció de dades personals i garantia dels drets digitals, i, en este cas, no haurà d'aportar el certificat corresponent.  
No obstant això, la persona sol·licitant que no preste este consentiment que es recull en la sol·licitud haurà d'aportar el certificat indicat.  
En el cas de persones amb discapacitat per la seua condició de pensionistes de la Seguretat Social o de classes passives hauran d'aportar, en tot cas, el certificat de l'òrgan administratiu competent del reconeixement de la pensió d'incapacitat permanent en grau total, absoluta o gran invalidesa o de la pensió de classes passives de jubilació o retir per incapacitat permanent per al servici o inutilitat.   
- La situació de les dones víctimes de violència de gènere s'ha d'acreditar per qualsevol dels mitjans que preveu l'art. 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
b) Dades de domiciliació bancària, que es facilitaran d'acord amb el procediment establit en l'Orde 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.   
c) Declaració de no estar incurs en cap de les circumstàncies que preveu l'article 13, apartats 2 i 3, i en el 34 de l'apartat 5 de la Llei 38/2003, de 17 de novembre, general de subvencions.   
d) Quan l'import de les ajudes, en conjunt, no supere la quantia de 3.000 euros per concepte i any, s'exonera de la presentació dels certificats sobre el compliment de les obligacions tributàries i de la Seguretat Social, d'acord amb el que establix l'article 24.4 del Reglament general de subvencions, i s'ha de presentar en este cas una declaració responsable.  
Si l'import de les ajudes, en conjunt, supera la quantia de 3.000 euros per concepte i any, d'acord amb el que es preveu en l'article 22.4 de l'RLGS, la presentació de la sol·licitud de subvenció comportarà l'autorització de la persona sol·licitant perquè l'òrgan concedent obtinga, de manera directa, l'acreditació del compliment de les obligacions tributàries d'acord amb el que disposa l'article 18 de l'RLGS i el compliment de les obligacions amb la Seguretat Social d'acord amb el que disposa l'article 19 de l'RLGS, mitjançant certificats telemàtics, i, en este cas, la persona sol·licitant no haurà d'aportar els certificats corresponents.  
No obstant això, la persona sol·licitant podrà denegar expressament el consentiment i haurà d'aportar els certificats que s'indiquen a continuació, i que tindran un període de validesa de sis mesos a comptar de la data en què s'han expedit, d'acord amb el que establix l'article 23.3 del reglament mencionat:  
. De l'Agència Estatal d'Administració Tributària, el certificat que acredite que es troba al corrent en les seues obligacions tributàries.  
  
. De la Tresoreria General de la Seguretat Social, el certificat que acredite que es troba al corrent en el compliment de les seues obligacions.  
. De l'Agència Tributària Valenciana (ATV), el certificat acreditatiu que no té deutes de naturalesa tributària amb la Generalitat.  
  
Octau. Resolució i notificació  
La instrucció del procediment correspondrà a les direccions territorials competents en matèria de formació per a l'ocupació. La direcció general competent en matèria de formació per a l'ocupació, per delegació de la Direcció General de Labora Servei Valencià d'Ocupació i Formació, dictarà la resolució procedent, en el termini de 3 mesos a comptar de la finalització del termini de presentació de sol·licituds. Una vegada transcorregut este termini sense que s'haja dictat ni notificat una resolució expressa, es considerarà desestimada la pretensió per silenci administratiu, sense perjuí que subsistisca l'obligació legal de resoldre sobre la petició formulada.  
Les resolucions de les ajudes a l'alumnat que recull este resolc esgoten la via administrativa, i contra estes es pot interposar un recurs potestatiu de reposició davant d'este mateix òrgan, en el termini d'un mes a partir de l'endemà de la notificació de la resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que establix l'article 8, apartat 3, així com l'article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s'estime pertinent.  
  
La informació sobre les ajudes i beques concedides a l'alumnat serà objecte de publicació en el DOGV i en la pàgina web de Labora Servei Valencià d'Ocupació i Formació.  
  
Nové. Justificació i pagament  
1. La persona sol·licitant ha de conservar i presentar, a requeriment de l'òrgan instructor, en el cas d'ajudes en concepte de manutenció o allotjament i manutenció, els justificants dels gastos corresponents.  
  
2. S'efectuarà un únic pagament mitjançant transferència bancària a cada persona beneficiària, i no hi haurà la possibilitat de realitzar acomptes d'estes subvencions.  
  
Dècim. Pèrdua del dret a l'ajuda  
Es perdrà el dret a percebre l'ajuda quan s'incomplisquen les obligacions o s'incórrega en alguna de les causes d'exclusió previstes per a l'alumnat en les convocatòries de subvenció.  
  
Onzé. Efectes  
Esta resolució tindrà efecte l'endemà de publicar-se en el Diari Oficial de la Generalitat Valenciana.  
  
Contra esta resolució, que esgota la via administrativa, es podrà interposar un recurs potestatiu de reposició davant d'este mateix òrgan en el termini d'un mes a partir de l'endemà de la publicació d'esta resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que establix l'article 8, apartat 3, així com l'article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que s'estime pertinent.  
  
  
València, 24 de maig de 2024.- El director general de Labora Servei Valencià d'Ocupació i Formació: Antonio Galvañ Diez.